

Αρκαλοχώρι, 21/ 03 /2025

Προς: ΜΜΕ

**ΔΕΛΤΙΟ ΤΥΠΟΥ**

**Ενίσχυση της καρδιοπροστασίας στον Δήμο Μινώα Πεδιάδας με την τοποθέτηση δύο νέων αυτόματων εξωτερικών απινιδωτών στον Τσούτσουρα και το Εκθεσιακό Κέντρο Αρκαλοχωρίου, μέσω του Προγράμματος ΖΩΗ της Περιφέρειας Κρήτης**

Δύο νέοι αυτόματοι εξωτερικοί απινιδωτές τοποθετήθηκαν στον Δήμο Μινώα Πεδιάδας, ενισχύοντας περαιτέρω το δίκτυο δημόσιας πρόσβασης σε σωτήριες για τη ζωή ιατρικές συσκευές. Οι νέοι απινιδωτές, εξοπλισμένοι με ενσωματωμένο GPS, τοποθετήθηκαν πλησίον του λιμένα στον Τσούτσουρα – το μοναδικό παραθαλάσσιο μέρος του Δήμου – και στο Εκθεσιακό Κέντρο Αρκαλοχωρίου.

Η τοποθέτησή τους πραγματοποιήθηκε με τη στήριξη της Περιφέρειας Κρήτης, στο πλαίσιο του Προγράμματος ΖΩΗ, με στόχο τη δημιουργία ενός πλέγματος ασφαλείας για την άμεση αντιμετώπιση περιστατικών καρδιακής ανακοπής.

Παρόντες στην εγκατάσταση του απινιδωτή στον Τσούτσουρα, ήταν ο Αντιδήμαρχος Γιώργος Παπαδόπουλος, η Διευθύντρια του Κέντρου Υγείας Αρκαλοχωρίου Ιφιγένεια Μπουτιέρου, ο γιατρός του Κέντρου Υγείας Τσούτσουρα, Γιώργος Νινάκης, η Καθηγήτρια Αναισθησιολογίας και επικεφαλής του Εργαστηρίου Καρδιοαναπνευστικής Αναζωογόνησης του Πανεπιστημίου Κρήτης, Αλεξάνδρα Παπαϊωάννου και ο Διευθυντής του ΤΕΠ του Βενιζέλειου Νοσοκομείου Ηρακλείου, Όθωνας Φραϊδάκης.

Οι νέας γενιάς απινιδωτές είναι σχεδιασμένοι για εύκολη χρήση από πολίτες που έχουν εκπαιδευτεί στην Καρδιοαναπνευστική Αναζωογόνηση (ΚΑΡΠΑ), προσφέροντας μια άμεση και κρίσιμη παρέμβαση σε καταστάσεις έκτακτης ανάγκης.

Ο Δήμαρχος Μινώα Πεδιάδας, Βασίλης Κεγκέρογλου, δήλωσε:

"Η τοποθέτηση των δύο τελευταίων απινιδωτών, στον Τσούτσουρα και το Εκθεσιακό Κέντρο Αρκαλοχωρίου, στο πλαίσιο του προγράμματος ΖΩΗ, αποτελεί ένα ακόμη σημαντικό βήμα για τη θωράκιση της δημόσιας υγείας στον Δήμο μας. Ιδιαίτερα στον Τσούτσουρα, όπου τους καλοκαιρινούς μήνες συγκεντρώνεται πλήθος επισκεπτών, η ύπαρξη απινιδωτή μπορεί να αποδειχθεί σωτήρια ενώ θωρακίζονται περαιτέρω εγκαταστάσεις του Δήμου, όπως το Εκθεσιακό Κέντρο Αρκαλοχωρίου. Ευχαριστούμε θερμά την Περιφέρεια Κρήτης για τη διαρκή στήριξή και συμβολή της και προσωπικά τον Αναπληρωτή Περιφερειάρχη Γιώργο Πιτσούλη".